महात्मा गांधी के अलावा तमिलभाषी चक्रवर्ती राजगोपालाचारी, मराठी भाषी गुणाकर मुले, तेलुगूभाषी बालशौरि रेड्डी और हिन्दी पत्रकारिता के भीष्मपितामह पंडित बाबूराव विष्णु पराडकर के योगदान को भुलाया नहीं जा सकता। लेकिन इस सच्चाई को नकारा नहीं जा सकता कि आज अन्य भाषाओं के साथ देश की राष्ट्रभाषा हिन्दी का अस्तित्व खतरे में हैं। आज हम दुनिया में अंग्रेजी के मुकाबले दूसरे दर्जे के नागरिक समझे जाते हैं। यदि हम अपनी मातृ भाषाओं के महत्व, उनकी गरिमा को प्रतिष्ठित कर पाने में नाकाम रहे तो यह निश्चित है कि हम अपनी मात्भाषाओं के स्मृति कोष में अंकित -संचित ज्ञान-कोष, विज्ञान, कला, कौशल, अनुभव, संवेदन, शिल्प कला और साहित्य व संगीत सभी कुछ हमेशा-हमेशा के लिए खो देंगे और इनका नाम केवल इतिहास रह जायेगा। इसलिए इन्हें यथासमय संरक्षित और सभी क्षेत्रों में महत्ता दिये जाने की आवश्यकता है। इसके सिवाय कोई चारा नहीं है।